ክልሉ  በትምህርት ጥራትና ተደራሽነት ላይ ያሉ ጉድለቶችን በማረም የዜጎችን ፍትሀዊ ተጠቃሚነት ለማሳደግ እንደሚሰራ አስታወቀ
በትምህርት ጥራትና ተደራሽነት ላይ ያሉ ጉድለቶችን በማረም የዜጎችን ፍትሀዊ ተጠቃሚነት ለማሳደግ በትኩረት እንደሚሰራ የደቡብ ክልል ትምህርት ቢሮ አስታወቀ፡፡ቢሮው ከመስከረም 8 ቀን ጀምሮ በሀገር አቀፍ ደረጃ የሚካሄደውን የትምህርት ሳምንት አስመልክቶ ለተለያዩ ባለድርሻ አካላት የግንዛቤ ማስጨበጫ መድረክ በቡታጅራ ከተማ መስጠቱም ተመልክቷል፡፡
የደቡብ ክልል ትምህርት ቢሮ ኃላፊ ዶ/ር እሸቱ ከበደ ከመስከረም 8 ቀን ጀምሮ በአገር ዓቀፍ ደረጃ ለሚካሄደው የትምህርት ሳምንት ለተለያዩ ባለድርሻ አካላት የግንዛቤ ማስጨበጫ መድረክ መዘጋጀቱንና በክልሉ በትምህርት ጥራት እና ተደራሽነት ላይ ያሉ ጉድለቶችን በማረም የዜጎችን ፍትሀዊ የትምህርት ተጠቃሚነት ለማሳደግ በትኩረት እንደሚሰራ አመልክተዋል፡፡እንደ ኃላፊው ገለጻ በ2010 የትምህርት ዘመን በመማር ማስተማር ስራ ላይ ሊገጥሙ የሚችሉ ችግሮችን በመፍታት በክልሉ ብቃት ያላቸው እና በመልካም ስነምግባር የታነጹ ዜግችን ለመፍጠር የተጀመረው ጥረት ተጠናክሮ እንደሚቀጥልም ጠቁመዋል፡፡በአፍ መፍቻ ቋንቋ የሚማሩ ተማሪዎች ላይ የንባብ ክህሎት ችግር መኖሩን የገለጹት ዶ/ር እሸቱ በዘርፉ የሚስተዋሉ ውስንነቶችን በመፍታት ረገድ ቢሮው ከባለ ድርሻ አካላት ጋር በቅንጅት ይሰራል ብለዋል፡፡ በሀገሪቱ የተጀመረውን ፈጣን እና ቀጣይነት ያለው እድገት በሚፈለገው ደረጃ ለማሳደግ የትምህርት ሴክተሩ ሚና ከፍተኛ መሆኑም ተመልክቷል ፡፡በመልካም ስነ ምግባር የታነጸ ዜጋ በሚፈለገው መጠን እና ጥራት ለማፍራት በአገሪቱ የአጠቃላይ የትምህርት ጥራት ማረጋገጫ ፓኬጆችን በመቅረጽ ወደ ተግባር መግባት በመቻሉ በክልሉ በሁሉም አካባቢዎች የትምህርት ተደራሽነትን ለማስፋፋት በተካሄደው እንቅስቃሴ በዘርፉ የህብረተሰቡን ተጠቃሚነት ማሳደግ እንደተቻለም አስገንዝበዋል፡፡የውይይቱ ተሳታፊዎች በሰጡት አስተያየት በትምህርት ጥራትና ተደራሽነት ላይ ያሉ ችግሮችን በመፍታት ለዘርፉ እድገት ትኩረት ሰጥተው እንደሚሰሩ መናገራቸውንም ከደቡብ ክልል መንግስት ኮሙኒኬሽን ጉዳዮች ጽ/ቤት የተገኘዉ መረጃ ያመለክታል፡፡ 